عزة نفسي
لو خايفالي من آهاتي وأحزاني البعيشها وراكي
أعرفي إنو عزة نفسي أكبر من مدار إدراكي
وتاني لا بتهزني ريده ولابرجع بجيك متشاكي
قادر حتي افارق ضلي بس رمشي أنا ما يدمع باكي
من جور الظروف إعتدت في كل خطوة اشوفو هلاكي
أيه يعني إن قسيتي وجرتي وإتنكرتي ليهو هواكي
لا الدنيا بتقيف كان فتي لا روحي بتفوت بي وراكي
لا قلبي العليه إن دهدهتي قادر لحظة يستناكي
الدنيا العبوس بي خيرا إياك من تظني إياكٍِ
ياك قمر الزمان في سمانا يالسمحة إتخلقتي براكي
عذرا لو عليك قسيت أو مات في دواخلي غناكي
عفواً ما بقت تسكرني النسمة اليجيبا شذاكي
وشكرا منك إتعلمت أرفع راسي فوق لسماكي
وأهلا بالضياع والوحدة لو رفقت خطاي خطاكي
وما ندمان علي ما ضينا وايامنا اللي راحو فداكي
وما عشمان اعود من تاني وارجع من جديد القاكي
ولو قايلة بتزلني ريده واتحمل غصب يا ملاكي
خاب ظنك وحاة البينا هاكي قليبي واتحداكي